སྤྱིར་བཏང་།མདའ་སྨྱུག་གི་ཡིག་ཆའི་ནང་དུ་ཚིག་སྐྱོན་དང་ཡིག་སྐྱོན་གྱི་ཆ་མ་མང་ན་མི་ཉུང་བའི་ཚོད་དུ་ཡོད་པ་ཁོ་བོས་འདིར་ཆེད་དུ་མ་བཤད་ཀྱང་ཀུན་ལ་གསལ་ངེས་ཡིན་པས་རེ་རེ་བཞིན་དུ་ཤིག་ཐོག་མཛུབ་མོ་ཀེར་བ་ནང་བཞིན་གཅིག་གཅིག་གཉིས་གཉིས་བྱས་ཏེ་རྗེན་པར་ལྷང་ལ་ཕུད་པའི་ལས་སུ་ཞུགས་མེད།དོན་གྱི་གནད་འཆོལ་ཞིང་།རིགས་པའི་ཚུགས་མ་ཟིན་པར་སྣང་བ་སྟེ།བཤད་ཉེས་ཟེར་ཉེས་ཁུར་བའི་གནད་སྒོ་ཆེ་ཤོས་དག་གི་ཐད་དུ།ཁོང་གི་ཚིག་རིས་ཇི་མ་ཇི་བཞིན་དུ་མ་བཅོས་མ་བསྒུལ་བར་རང་སོར་བཀོད་ཡོད།འུ་ཅག་སུ་ཡིན་ཡང་།དགག་སྒྲུབ་རྩོམ་ཡིག་འབྲི་སྐབས་ཕན་ཚུན་དབར་གྱི་ལྟ་ཚུལ་དང་།བསམ་ཚུལ་སོགས་མ་འདྲ་བའི་དབང་གིས་སོ་སོར་ཚིག་རྣོན་པོ་རེ་དང་དོན་བརྗིད་པོ་རེས་གསལ་འདེབས་མི་བྱེད་ཐབས་མེད་ཡིན་པས།ལེགས་ཉེས་ཀྱི་དབྱེ་མཚམས་རྟོགས་ཤིང་བླང་དོར་གྱི་འགལ་འཛོལ་དབེན་པའི་རྒྱ་ཆེའི་ཀློག་པ་པོ་ཡོངས་ཀྱིས་ཀྱང་།རྩོམ་ཡིག་འབྲི་མཁན་དག་གི་ཐོབ་ཀྱི་མཐོ་དམན་དང་།རིགས་ཀྱི་དབྱེ་བ་ཙམ་ལ་མི་བལྟོས་པར།བདེན་པའི་གཏམ་ཞིག་སུ་ཡིས་བརྗོད་ཡོད།དྲང་པོའི་ཐིག་ཅིག་གང་གིས་བཏབ་ཡོད་ཕྱོགས་རིས་དང་འཐེན་འཁྱེར་གྱི་ན་བུན་རྒྱང་དུ་སྤྱུགས་ཏེ་དྲང་བོ་དྲང་བཞག་གི་ལམ་ནས་གཟིགས་རྒྱུ་ཐུགས་རྗེ་ཆེ་ཞུ་བ་ཡིན།